Stormers wil laaste lag teen HarlequinsDie Stormers se spelpeil gee tans vir hul ondersteuners ’n rede om fees te vier. Foto: Hansie Linde. Die Stormers sal hierdie naweek allesbehalwe wyn vir Harlequins wil bring wanneer hulle teen dié Engelse klub in ŉ belangrike Kampioenebeker-wedstryd in Kaapstad speel. Volgens John Dobson kan die tuisspan se ondersteuners ŉ deurslaggewende rol in die Kapenaars se vertoning speel. “Dit is beslis die waarheid dat ŉ tuisskare ŉ span se vuur stook. Ons ervaar dit immers gereeld wanneer ons op die DHL-stadion speel,” het die Stormers-afrigter gesê. Hy het verlede jaar se halfeindstryd en eindstryd van die Verenigde Rugbykampioenskap as voorbeelde uitgesonder; die ondersteuning wat die Kapenaars in dié wedstryde geniet het, sal ŉ ervaring wees wat die spelers vir altyd sal koester. Nou vra die Stormers-afrigter vir die grootste skare nóg om die tuisspan tot groter hoogtes aan te moedig. “Is daar enigiets lekkerder as om voor 50 000 toeskouers te speel? Dit sal so baie vir die spelers beteken en ondersteuners kan sommer die Curriebekerstryd tussen die Westelike Provinsie en Griekwas ná afloop van die Kampioenebeker-kragmeting geniet.” Boonop word goeie individuele tweestryde verwag. André Esterhuizen sal sy bes doen om die Stormers-senterkombinasie te oordonder, terwyl Manie Libbok en Marcus Smith se losskakel-swaardkruissessie ook op die spyskaart is. ???? Andre Esterhuizen made 4️⃣2️⃣ metres in contact in R 21 – more than any other player ???? ???? Here's how the centre has been doing so far this season ????#COYQ #MadeItReign @ReignBodyFuel pic.twitter.com/LmLjwM51XM — Harlequins ???? (@Harlequins) March 29, 2023 Dobson het egter sy spelers gewaarsku om lig te loop – Harlequins is immers ŉ span wat daarvan hou om avontuurlustige rugby te speel; veral op die aanval. “Ek het gesien hoe hulle 40 punte teen Exeter opgestapel het en hulle verdien lof vir die tipe rugby wat hulle speel. Om op só ŉ manier in Engelse toestande te speel is eintlik ongelooflik. Ons sal Saterdag op ons hoede moet wees en probeer keer dat hulle die spel té vinnig maak, want in Suid-Afrika kan hulle amok maak,” het Dobson gesê. Tog verloor die Stormers nie sommer op hul tuisveld nie, soos wat hul 20 onoorwonne wedstryde in die Kaap getuig. Die momentum is aan hul kant, maar hulle sal laaste teen Harlequins wil lag. Die aksie begin Saterdag om 16:00 en die wedstryd sal regstreeks op SuperSport uitgesaai word.